สั่ง วิคเตอรี ประกันภัยหยุดรับประกันวินาศภัยชั่วคราว
คปภ.สั่งให้บริษัท วิคเตอรี ประกันภัย(ประเทศไทย) หยุดรับประกันวินาศภัยเป็นการชั่วคราว
28 ม.ค. 2554

คปภ.สั่งให้บริษัท วิคเตอรี ประกันภัย(ประเทศไทย) หยุดรับประกันวินาศภัยเป็นการชั่วคราว
ตามที่นายทะเบียนด้วยความเห็นชอบของคณะกรรมการกำกับและส่งเสริมการประกอบธุรกิจประกันภัย ได้มีคำสั่งที่ 5 / 2554 เรื่อง ให้บริษัท วิคเตอรี ประกันภัย(ประเทศไทย) จำกัด หยุดรับประกันวินาศภัยเป็นการชั่วคราว ลงวันที่ 28 มกราคม 2554 จนกว่าจะมีคำสั่งเปลี่ยนแปลง นั้น
สำนักงานคณะกรรมการกำกับและส่งเสริมการประกอบธุรกิจประกันภัย (สำนักงาน คปภ.)ได้เปิดเผยว่าบริษัท วิคเตอรี ประกันภัย(ประเทศไทย)  ได้มีการลงทุนประกอบธุรกิจอื่นไม่ถูกต้องตามข้อกำหนดของกฎหมาย จัดสรรสินทรัพย์ไว้ไม่เพียงพอกับหนี้สินและภาระผูกพันตามสัญญาประกันภัย มีการจำหน่ายจ่ายโอนทรัพย์สินของบริษัทแก่บุคคลภายนอกโดยมิชอบ มีการทำธุรกรรมทางการเงินในลักษณะอันอาจเป็นเหตุให้เกิดความเสียหายแก่ผู้เอาประกันภัยหรือประชาชน นายทะเบียนด้วยความเห็นชอบของคณะกรรมการกำกับและส่งเสริมการประกอบธุรกิจประกันภัย จึงอาศัยอำนาจตามมาตรา 52 แห่งพระราชบัญญัติประกันวินาศภัย พ.ศ. 2535 ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ 2) พ.ศ.2551 สั่งให้บริษัท วิคเตอรี ประกันภัย(ประเทศไทย)  หยุดรับประกันวินาศภัยเป็นการชั่วคราว ตั้งแต่วันที่ 28มกราคม 2554 เป็นต้นไป จนกว่าจะมีคำสั่งเปลี่ยนแปลง
ในระหว่างที่บริษัท วิคเตอรี ประกันภัย(ประเทศไทย)  หยุดรับประกันวินาศภัยเป็นการชั่วคราว ประชาชน ผู้เอาประกันภัยสามารถติดต่อขอรับค่าสินไหมทดแทนจากบริษัทได้ตามปกติ โดยเฉพาะอย่างยิ่งผู้ประสบภัยจากรถตามพระราชบัญญัติคุ้มครองผู้ประสบภัยจากรถฯ หากไม่ได้รับค่าสินไหมทดแทนจากบริษัทภายใน 7 วัน นับแต่วันที่ได้ยื่นเอกสารครบถ้วน ก็สามารถขอรับค่าเสียหายเบื้องต้นจากกองทุนทดแทนผู้ประสบภัยได้  ทั้งนี้สำนักงาน คปภ. จะจัดส่งเจ้าหน้าที่เข้าไปกำกับดูแลการดำเนินการของบริษัทและเร่งรัดให้บริษัท วิคเตอรี ประกันภัย(ประเทศไทย) สามารถแก้ไขฐานะและการดำเนินการให้มีความมั่นคงอยู่ในสถานะที่จะประกอบธุรกิจได้ต่อไปสำหรับการฝ่าฝืนไม่ปฏิบัติตามกฎหมาย สำนักงาน คปภ. ได้มีการดำเนินคดีต่อบริษัทวิคเตอรี ประกันภัย(ประเทศไทย)